Kirkjan hefur látið loftslagsmál til sín taka með ýmsum hætti . Biskup Íslands , sr. Agnes M. Sigurðardóttir , hefur verið óþreytandi að ræða þau í prédikunum sínum . Þá hefur kirkjan umhverfisstefnu sem sjá má hér . Það var vel mætt í Lágafellskirkju í morgun þegar kirkjan.is kom þar á vettvang enda þótt napur vindur blési fyrir utan . Heitt og notalegt var í kirkjunni og mörg fermingarbörnin sátu þar á bekk ásamt vinum og vandamönnum . Sr . Ragnheiður Jónsdóttir kynnti til sögunnar ræðukonu dagsins Aðalbjörgu Egilsdóttur . Hún er Mosfellingur og var kjörin ungmennafulltrúi Íslands hjá Sameinuðu þjóðunum til að fara á loftslagsráðstefnuna sem haldin var í Madrid í desember s.l. Aðalbjörg er líffræðingur og starfar hjá Náttúrustofu Vesturlands . Hún hefur víða flutt erindi um loftslagsmál og gert það með eftirtektarverðum hætti , einlægum , markvissum og skýrum . Hún ræddi loftslagsvandann af skörungsskap og umbúðalaust . Aðalbjörg sagði meðal annars að áhrif gróðurhúsalofttegunda á borð við koltvísýring og metan hefðu verið þekkt síðastliðin 150 ár . Miklar framfarir hefðu orðið í hvers kyns rannsóknum innan fræðigreina á sviði læknisfræði , jarðfræði , líffræði , sálarfræði o.s. frv. og hefðu þær skilað niðurstöðum sem hefðu bein eða óbein áhrif á daglegt líf fólks auk þess að bæta lífsgæði og fólk tæki þeim sem sjálfsögðum hlut . Og fagnandi . Hún sagði rannsóknir innan loftslagsfræða hins vegar vera sér á báti og þær segðu að ekki mætti halda áfram að losa gróðurhúsaloftegundir – og þar með að við getum ekki gert allt . Þá vék hún að græðginni sem hefði mikil áhrif í sambandi við hlýnun jarðar – menn velja styttri leiðir í hagnaðarskyni heldur en þær sem eru lengri og gefa minna af sér . Hún sagði loftslagsvísindin hafa bent stjórnvöldum og stórfyrirtækjum á vandann hvað eftir annað en þegar þau hunsa vandann sé erfitt að koma loftslagskilaboðum til almennings . Af hverju gera stjórnvöld ekkert í málinu ? Hún sagði þetta vera spurningu sem hún spyrði sig á hverjum einasta degi – og bætti við : sennilega alla ævi . Sagðist ekki skilja hvernig græðgin hefði alltaf haft vinninginn . Hún sagði að nú væri græðgin byrjuð að stinga fólk í bakið , á Vesturlöndum og sérstaklega íbúa þróunarríkjanna . Fellibyljir eru fleiri , þurrkar , úrkoma , og á röngum tíma árs – og skógareldar . Meiri öfgar í veðri en áður – það eru skýr skilaboð . Hún sagði að jörðin myndi alltaf svara fyrir sig fyrir gerðir mannfólksins . Ef ekkert verður að gert mun meðalhiti jarðar aukast um 4 gráður við lok þessara aldar að mati sérfræðinga hjá Sameinuðu þjóðunum . Aðalbjörg spurði hvort það væri ekki bara gott ef hitinn hækkaði hér á landi . Málið er ekki svo auðvelt því að afleiðingar eru með ýmsum hætti , sums staðar gæti hlýnað , annars staðar kólnað – og hitinn svo staðið í stað . Ójafnvægið getur valdið hamförum í þessu sambandi . Íslendingar hafa ekki orðið varir við loftslagsvána í sínu landi ( þó þurr sumur hafi komið , blautviðrasöm , og ofviðri ) en Golfstraumurinn gæti breyst vegna bráðnunar jökla og hafið súrnað – það hefði mikil áhrif á ýmsar lífverur í sjónum sem gætu tæplega myndað kalkskel utan um sig . Þó eru til líkön sem segja að Íslendingar gætu sloppið bara vel frá loftslagshamförum miðað við aðrar þjóðir – og verstu spár . Aðalbjörg sagði að mikil vitundarvakning hefði orðið um loftlagsmál meðal almennings og sérstaklega ungs fólks – markmið stjórnvalda samkvæmt Parísarsamkomulaginu frá 2015 er að halda hlýnun jarðar innan við 1.5° gráðu á selsíus . Hún sagði að ráðast þyrfti í aðgerðir strax í dag . Engin ein stór lausn dugar en hver og einn getur haft sín áhrif í daglegu lífi . Neyslu er hægt að breyta svo hún krefjist minna kolefnis , við getum styrkt félög og fyrirtæki sem vinna að breyttu orkukerfi í heiminum . Aðalbjörg sagði að við gætum haft áhrif á fólk í nánasta umhverfi okkar , vinnufélaga og fyrirtæki . Aðalbjörg lauk máli sínu með þeim orðum að mikilvægt væri kjósa stjórnmálafólk sem setti umhverfismál í forgang . Ekki stjórnmálafólk sem gerir lítið úr vandanum og ekki heldur þau sem segjast vera að gera eitthvað en gera svo ekki neitt . Velja hugsjónafólk sem áttar sig á umfangi vandans og vill leggja sig allt fram um að leysa hann , sagði Aðalbjörg . En umfram allt þurfum við öll að vinna að þessu saman – hvert framlag skiptir máli – sagði hún . Minnkum græðgina í heiminum , minnkum neysluna . Söfnuðurinn klappaði innilega í lokin fyrir ræðu Aðalbjargar . Aðalbjörg er öflug ung kona og þess má geta að hún var í hópi þeirra er fengu samfélagsstyrk Landsbanka Íslands í desember s.l. Fékk hún styrk til að geta boðið upp á umhverfisfræðslu í grunnskólum á höfuðborgarsvæðinu . Stefnt er að því að sú fræðsla verði fjölbreytt og valdeflandi þar sem nemendur verða hvattir til lífsstílsbreytinga og leitast við að sýna fram á hvernig þeir geta haft áhrif í umhverfismálum . Í guðsþjónustunni söng kirkjukór Lágafellssóknar og organisti var Þórður Sigurðarson . Aðalbjörg Egilsdóttir og sr. Ragnheiður Jónsdóttir kvöddu kirkjugesti við kirkjudyr